Universis presentes litteras inspecturis, ego Hugo miseratione divina episcopus Eduensis, sanus mente licet infirmus corpore, notum facio quod ego testamentum meum seu extremam voluntatem meam, in quo testamento seu extrema voluntate hic presens codicillus annexus est, approbo, ratifico et confirmo, illis tamen additis et remotis et declaratis que secuntur: videlicet quod cum in testamento meo contineatur quod ego do et lego cuilibet canonico Eduensi presenti in ipsa ecclesia die obitus mei decem solidos semel; item, cuilibet presbitero, quinque solidos; item, cuilibet diacono, tres solidos, et cuilibet subdiacono, duos solidos, et cuilibet clerico, duodecim denarios, et cuilibet pauperi presenti die obitus mei volo quod detur una denariata panis semel: ordino in hoc codicillo et declaro predicta: ita videlicet quod ego do et lego cuilibet canonico Eduensi decem solidos semel, dum tamen sit presens in ecclesia Eduensi die obitus mei; item, cuilibet presbitero de choro Eduensis ecclesie, quinque solidos; item, cuilibet diacono de dicto choro, tres solidos, et cuilibet subdiacono de dicto choro, duos solidos, et cuilibet clerico de dicto choro, duodecim denarios: dum tamen presbiteri, diaconi, subdiaconi et clerici predicti sint presentes die obitus mei in ecclesia Eduensi; item, clausulam supradictam, videlicet, cuilibet pauperi presenti die obitus mei, volo quod detur una denariata panis semel, revoco et adimo de dicto testamento meo seu extrema voluntate mea. Hujus autem codicilli mei ac etiam testamenti mei predicti seu extreme voluntatis mee executores facio, ordino et constituo venerabiles viros et discretos dominos Guidonem de Castro Novo decanum Eduensem, Iohannem de Sinemuro archidiaconum Flavigniacensem in ecclesia Eduensi, et magistrum Galterum de Chamgiaco canonicum Matisconensem, una cum aliis executoribus meis in dicto testamento contentis: et volo quod si omnes predicti executores non potuerint aut noluerint interesse ad exequendum omnia et singula in testamento et codicillo hujusmodi contenta, quod duo eorum possint exequi et exequantur eadem. Huic vero codicillo meo testes advoco dilectos in Christo Guidonem de Arcyaco fratrem meum, Hugonem de Arcu canonicum Eduensem, Petrum curatum de Sauceyo, Radulphum de Chanmto et Guillemum de Disesia capellanos meos, rogans eos ut sigilla sua in hoc codicillo aperto annexo ut predictum est una cum sigillo meo apponant in testimonium hujus rei: et nos dicti Guido, Hugo, Petrus, Radulphus et Guillemus, presentes coram dicto domino episcopo et rogati sigilla nostra in hoc codicillo una cum sigillo suo duximus apponenda. Datum anno Domini millesimo ducentesimo nonagesimo octavo, die jovis ante festum beati Michaelis, apud la Toison.